Dejan Lovren, branič Liverpoola i hrvatske reprezentacije, odradio je liječničke preglede nakon ozljede protiv West Bromwich Albiona.

U prvenstvenom dvoboju svog Liverpoola i West Bromwich Albiona, koji je u nedjelju završio neriješeno (2:2), hrvatski reprezentativac Dejan Lovren ozlijedio je koljeno te desetak minuta prije kraja utakmice morao na nosilima napustiti teren.

Lovrenu je Liverpoolova liječnička služba, s kojom je liječnička služba hrvatske reprezentacije na čelu s prof. dr. Nemecom bila u kontaktu, odmah sanirala ranu na koljenu, a magnetska je rezonanca potom pokazala kako nema strukturalnih ozljeda.

Hrvatskom se braniču stoga predviđa povratak sportskim aktivnostima za dva do tri tjedna.

Dejan Lovren za hrvatsku ima 30 nastupa i dva postignuta pogotka, a debitirao je 2009. godine protiv Katara.